Verkoop van renosterhoring gefnuikDie renosterhoring wat in die kattebak gevind is. (Foto: SAPD) Twee verdagtes sal na verwagting Woensdag in die Johannesburgse landdroshof verskyn nadat hulle in die besit van ’n renosterhoring betrap is. Kapt. Ndivhuwo Mulamu, woordvoerder van die Valke, sê die polisie se honde-eenheid in Benoni aan die Oos-Rand het Maandag inligting ontvang oor verdagtes wat ’n renosterhoring wil verkoop. Polisiebeamptes het op dié inligting gereageer en die verdagtes se motor in Lionelstraat in Benoni voorgekeer. ’n Renosterhoring, versteek in ’n plastieksak, is in die verdagtes se wit Mercedes-Benz se kattebak gevind. Die verdagtes is op die plek in hegtenis geneem op aanklag van die onwettige vervoer en besit van ’n renosterhoring. Daar is ook beslag gelê op die motor vir verdere ondersoek. Die Valke in Germiston het intussen die ondersoek oorgeneem.